แรงหนุนยังมี!
*ภาพรวมของดัชนีวานนี้เป็นอย่างที่ “โมนิก้า” คิดเอาไว้ไม่มีผิดเพี้ยน เพราะเมื่อหุ้นลงมาถึงจุดที่น่าสนใจก็มีแรงดันเข้ามาแบบทะลุทะลวงทันที ขณะที่แรงขายทำกำไรออกมาประปรายในระหว่างวัน ถือเป็นอีกหนึ่งบริบทที่พิสูจน์ให้เห็นว่าแนวรับ 1,470 จุด เอาอยู่ ! วันนี้ถึงต้องลุ้นให้ดัชนียืนหยัดในแดนบวกเล็ก ๆ ต่อไปอีกระยะหนึ่ง เพื่อช่วยให้ดัชนีเทกตัวผ่านจุดสำคัญไปอย่างง่ายดายไงล่ะค่ะ
16 ธ.ค. 2563

เจาะกระดาน : โมนิก้าและทีมงาน
*ภาพรวมของดัชนีวานนี้เป็นอย่างที่ “โมนิก้า” คิดเอาไว้ไม่มีผิดเพี้ยน เพราะเมื่อหุ้นลงมาถึงจุดที่น่าสนใจก็มีแรงดันเข้ามาแบบทะลุทะลวงทันที ขณะที่แรงขายทำกำไรออกมาประปรายในระหว่างวัน ถือเป็นอีกหนึ่งบริบทที่พิสูจน์ให้เห็นว่าแนวรับ 1,470 จุด เอาอยู่ ! วันนี้ถึงต้องลุ้นให้ดัชนียืนหยัดในแดนบวกเล็ก ๆ ต่อไปอีกระยะหนึ่ง เพื่อช่วยให้ดัชนีเทกตัวผ่านจุดสำคัญไปอย่างง่ายดายไงล่ะค่ะ
*ด้านการซื้อขายรายกลุ่มเห็นภาพได้อย่างชัดเจนว่า ความเชื่อมั่นของต่างชาติ และพร็อพเทรดเริ่มกลับมาอีกครั้ง และกลายมาเป็นตัวหลักในการขับเคลื่อนทิศทางในรอบนี้ ทำให้ดัชนีที่ผันผวนอยู่ในแดนบวก ๆ ลบ ๆ มาลงเอยที่ระดับ 1,482.09 จุด ปรับตัวขึ้น 4.88 จุด ด้วยมูลค่าการซื้อขาย 106.42 ล้านบาท หนุนให้โพสิชั่นของตลาดหุ้นดีขึ้นอีกเป็นกองทีเดียวเจ้าค่ะ
*แถมกลยุทธ์ในการลุยหุ้นครั้งนี้เป็นการเลือกเล่นหุ้นเป็นรายตัว และผลัดเปลี่ยนหุ้นในพอร์ตให้มีหลากหลายขึ้น ซึ่งน้องโมต้องขอซูฮกให้ เพราะถือเป็นการเลือกเล่นอย่างชาญฉลาด แถมรอบนี้ได้เห็นหุ้นเล็ก-กลางกลับมาเป็นเป้าหมายหลักบนหน้ากระดานทำให้นักเล่นน้อยใหญ่อาศัยจังหวะดันหุ้นสุดโต่ง และคอยขายทำกำไรเล่นรอบกันได้อย่างเมามันไงล่ะเจ้าคะ
*ตัวอย่างที่เห็นชัดคือหุ้นตัวจี๊ดอย่าง XO วานนี้ทะยานแรงขึ้นมาปิดที่ 9.40 บาท บวก 0.70 บาท หรือบวกไป 8.05% ด้วยมูลค่าการซื้อขาย 88.66 ล้านบาท หนุนด้วยสตอรี่ที่ปูมาว่ากำไรไตรมาส 4/63 จะวิ่งทำนิวไฮแตะ 305 ล้านบาท แต่ที่เดี๊ยนสนใจที่สุดเห็นจะเป็นเป้าใหม่ที่ระดับ 15.30 บาท เพราะหุ้นอัพไซด์สูงแถมมีแบ็กกราวด์โดดเด่นรองรับมันยิ่งกระตุกต่อมพลุ่งพล่านจนอยากตามไปดูต่อนะซิ !
*เหมือนกันกับรายของ PORT วิ่งปรู๊ดปร๊าดขึ้นมาแบบไม่ลืมหูลืมตา ล่าสุดทะยานขึ้นมาปิดที่ระดับ 3.28 บาท บวกไป 0.40 บาท หรือขึ้นไป 13.89% ด้วยมูลค่า 120.72 ล้านบาท เท่ากับเป็นการย้ำหัวหมุดความเชื่อที่ว่าผลงานจะเทิร์นอะราวด์ หลังมูลค่านำเข้า-ส่งออกส่งสัญญาณฟื้นตัว และกลายเป็นตัวดึงดูดบรรดาขาลุยให้กลับมาเล่นรอบกันอีกครั้งยังไงล่ะเจ้าคะ
*อีกหนึ่งตัวอย่างที่ “โมนิก้า” อยากให้แฟนคลับจับตาเป็นพิเศษในเที่ยวนี้ก็คือ WHA หลังราคาหุ้นไต่ระดับขึ้นมาอย่างต่อเนื่อง จนล่าสุดขึ้นมาปิดที่ 3.28 บาท บวกไป 0.10 บาท หรือขึ้นไป 3.14% ด้วยมูลค่า 990.88 ล้านบาท ถือเป็นช็อตเด็ดของหุ้นอย่างแท้จริง เพราะมันหมายความว่า หุ้นยึดฐาน 3.18 บาทเป็นที่มั่นได้สำเร็จ วันนี้ถึงต้องลุ้นให้หุ้นไปต่อ ยิ่งหากสามารถทะลุ 3.50 บาทได้แล้วความน่าสนใจจะยิ่งเพิ่มอีกเป็นเท่าตัวเลยนะตะเอ๊งงงง !
*ในรายของ BANPU เริงร่ารับข่าวโซลาร์ฟาร์มในญี่ปุ่นเริ่ม COD ด้วยการพุ่งทะยานขึ้นมาปิดที่ระดับ 10.10 บาท บวกไป 1 บาท หรือขึ้นไป 10.99% ด้วยมูลค่าการซื้อขาย 4.46 พันล้านบาท นิวไฮในรอบ 10 เดือน แม้สัญญาณทางเทคนิคยังมีลุ้นให้ไปต่อ แต่หากหุ้นทะลุแนวต้านแถวบริเวณ 10.10-10.40 บาทอาจเจอแรงขายทำกำไรออกมาบ้าง ใครต้นทุนต่ำ “โมนิก้า” แนะให้หาจังหวะปล่อยของถือเป็นการล็อกกำไรไว้ก่อนจะดีกว่าเจ้าค่ะ
*มากันที่หุ้นถ่านหินอีกตัวอย่าง AGE วานนี้วิ่งมาปิดที่ระดับ 1.94 บาท บวก 0.21 บาท หรือ 12.14% ด้วยมูลค่าซื้อขาย 84.13 ล้านบาท ทำนิวไฮในรอบกว่า 1 ปี รับความต้องการใช้ถ่านหินฟื้น แถมมีออเดอร์ในมืออีกเพียบที่ทยอยส่งมอบยาวไปถึงปีหน้า ทำให้เป็นหุ้นอีกตัวที่มีแรงซื้อดันเข้ามาอย่างอุ่นหนาฝาคั่ง  “โมนิก้า” เห็นแววที่หุ้นจะมีโอกาสขึ้นไปทดสอบระดับ 2 บาทได้แบบสบายบรื๋อเจ้าค่ะ
*ปิดท้ายที่ TSTH กระชากขึ้นแบบไม่ลดความร้อนแรง ล่าสุดปิดที่ 0.67 บาท บวกไป 0.05 บาท หรือขึ้นไป 8.06% ด้วยมูลค่า 28.06 ล้านบาท ถือเป็นวงรอบของหุ้นที่น่าติดตามชมอย่างใกล้ชิด ว่ากันว่า ธุรกิจเหล็กจะเริ่มกระเตื้องขึ้นมาบ้าง ส่วนจะจริงหรือเปล่า “โมนิก้า” เพียงแค่คาบข่าวมาบอกเท่านั้นยังไม่ขอคอนเฟิร์ม และเที่ยวนี้ยังต้องลุ้นให้ราคาสามารถยกฐานขึ้นไปยืนเหนือ 0.72 บาทได้ถึงจะมีโอกาสแรลลี่ยาวขึ้นไปเฉียด 1 บาทได้เจ้าค่ะ